MARIE KONDO a SCOTT SONENSHEIN

Radosť z práce

Ukážka z elektronickej knihy

ĎALEJ ODPORÚČAME

Marie Kondo: Kúzelné upratovanie

Kniha japonskej konzultantky sa z večera na ráno stala svetovým bestsellerom z jednoduchého dôvodu – akokoľvek sa usilujeme, nedokážeme vo svojich domácnostiach udržať poriadok. Z generácie na generáciu si predávame rozmanité skúsenosti, ale umenie upratovania medzi nimi nie je, hoci patrí k tým najdôležitejším. Priestor, v ktorom žijeme, totiž ovplyvňuje aj našu duševnú pohodu. Metóda KonMari spočíva v radikálnom vytriedení vecí, ktorými sme sa obklopili, a v ich správnom uložení. Stačí sa držať niekoľkých jednoduchých pravidiel. Marie Kondo radí ponechať si iba veci, ktoré máme naozaj radi, a nezahlcovať priestor ani vlastnú hlavu zbytočnosťami.

Marie Kondo: Upratané!

Po svetovom úspechu knihy Kúzelné upratovanie prichádza Marie Kondo s bohato ilustrovanou knihou, kde prináša podrobné tipy a rady na vytvorenie príjemnej domácnosti. Ilustrácie ukazujú, ako si usporiadať šatník, zásuvky či police, zároveň predstavujú unikátnu skladaciu metódu, ako správne zložiť rôzne typy oblečenia. Kniha nás sprevádza všetkými miestnosťami aj všetkými kategóriami predmetov, od oblečenia cez knihy, kozmetiku, dokumenty až po predmety s citovou hodnotou. Detailný sprievodca je návodom na radostnejší život s vecami, ktoré milujeme.

Marie Kondo, Scott Sonenshein

RADOSŤ Z PRÁCE

Copyright © 2020 by Marie Kondo/KonMari Media Inc.(KMI) and Scott Sonenshein. This translation arranged through

Gudovitz & Company Literary Agency, InkWell Management and Kristin Olson Literary Agency

Translation © Zuzana Demjánová, 2020

Slovak edition © Vydavateľstvo Premedia, 2020

All rights reserved

ISBN 978-80-8159-845-6

Vytvorenie elektronickej verzie Dibuk, s. r. o., 2020

Mojej rodine, môjmu domovu, všetkým veciam, čo sú mi oporou a prinášajú mi radosť – s vďakou.

M. K.

Mame a otcovi:

Konečne som sa naučil upratovať!

S. S.

Poznámka pre čitateľa

Hoci sme pri písaní tejto knihy spolupracovali, každý je zodpovedný za svoju časť textu. Marie k vám prehovorí v úvode, prvej, druhej, tretej a jedenástej kapitole (na príslušných stránkach nájdete v záhlaví jej meno). Scott si vzal na starosť štvrtú až desiatu kapitolu (v záhlaví týchto stránok je uvedené jeho meno). Pri čítaní jednotlivých kapitol sú v rámčekoch občas poznámky spoluautora.

Príbehy a príklady, ktoré vám ponúkame, sú reálne, týkajú sa skutočných ľudí. Občas sme ich mená zmenili, aby boli čitateľnejšie a aby sme chránili ich súkromie.

Úvod

Prehýba sa váš stôl pod hŕbou dokumentov? Ach jaj! Kde je tá analýza, ktorú musím zajtra odovzdať?

Kopia sa vám v schránke elektronickej pošty nevybavené maily, bez ohľadu na to, ako často ju kontrolujete? „Píšem vám ohľadom včerajšieho mailu...“ Aký mail?

Máte nabitý program, lebo sa stretávate s ľuďmi, ktorých v podstate ani netúžite vidieť?

Žijete takto deň čo deň, lebo ste zabudli, ako ste vlastne chceli žiť?

Je pre vás každé rozhodnutie utrpením?

Kladiete si otázky: Takto to bude vyzerať celý môj život? Nič, len vyškrtávanie položiek zo zoznamu úloh? Neexistuje spôsob, ako si zorganizovať zamestnanie, kariéru, život?

Ponúkam vám riešenie: upracte si.

Táto kniha nie je len o tom, ako si upratať pracovný priestor, ale aj o tom, ako si usporiadať všetko okolo svojho zamestnania (vrátane počítača a mobilu, časového harmonogramu, procesov rozhodovania a pracovných vzťahov) a ako sa z práce tešiť.

Mnohí sa začnú búriť už pri zmienke o upratovaní. „Na také čosi nemám vôbec čas! Už aj tak som veľmi zaneprázdnený,“ zaprotestujú. „Musím riešiť toľko vecí, na upratovanie nemám ani pomyslenie,“ vyhlásia iní a ďalší zase tvrdia: „Už som to skúšal. Spravil som si poriadok v papieroch, ale dlho to nevydržalo. Zase som tam, kde som bol predtým.“

Mnohí ľudia neveria tomu, že by ich práca mohla tešiť. „Celý deň trčím na nezmyselných poradách. Upratovanie na tom nič nezmení,“ namietnu. „Navyše, takmer o ničom nerozhodujem. Neverím, že by ma mohla práca tešiť.“ Ak si však skutočne upracete, zistíte, že sa to dá.

Upratovanie ma fascinovalo už ako päťročnú. Neprestala som sa ním zaoberať ani ako školáčka. Keď som mala devätnásť rokov (študovala som vtedy na univerzite), začala som pomáhať s upratovaním aj ostatným ľuďom. Zo skúseností nadobudnutých počas týchto rokov vznikla metóda KonMari.

Vyznačuje sa dvomi črtami: je jednoduchá, no efektívna. Ak si ju osvojíte, už nikdy neskĺznete do neporiadku. O tom, čo si necháte, sa rozhodujete na základe jediného kritéria – nechávate si len tie veci, ktoré vás napĺňajú radosťou. Pýtate sa: Napĺňa ma táto vec radosťou? Takto nadväzujete kontakt so svojím vnútrom a zisťujete, čo je pre vás naozaj dôležité. Zmení vás to – natrvalo, a zmení to aj váš život – v pozitívnom slova zmysle.

So svojou metódou som vás oboznámila v knihe Kúzelné upratovanie. Preložili ju do štyridsiatich jazykov a kúpilo si ju dvanásť miliónov čitateľov. Pri rozhovoroch s nimi sa opätovne vynárala jedna otázka: Ako si poupratovať pracovný priestor a vniesť doň iskru radosti?

Väčšina ľudí vo mne vidí odborníčku na upratovanie domov a bytov – priestorov, kde ľudia žijú, nie pracujú. A už vôbec ma nepovažujú za niekoho, kto by im vedel poradiť pri budovaní kariéry. Istý čas som však aj ja pracovala pre veľkú spoločnosť a väčšinu svojho voľného času som trávila učením našich manažérov, ako si dať do poriadku kanceláriu. Neskôr ma žiadali o radu aj ďalší zamestnanci. Zaberalo mi to toľko času, že som sa napokon rozhodla osamostatniť. Dala som výpoveď a stala som sa konzultantkou upratovania.

Už na to nie som sama. Zaučila som ďalších ľudí, ktorí teraz podľa metódy KonMari ponúkajú kurzy upratovania pracovného priestoru. Delia sa o získané poznatky a skúsenosti a týmto spôsobom ju neustále cibria. Teraz je už jasné, aký dôležitý je poriadok – do akej miery zvyšuje produktivitu a stupňuje radosť z práce.

Od klientov vieme, že po uprataní pracovného priestoru sa zvýšila ich produktivita aj o dvadsať percent. Pracovali oveľa efektívnejšie – odchádzali domov o dve hodiny skôr. Prehodnotili zmysel svojej práce a začali sa jej opäť so zanietením venovať. Keď si upratali, pocítili zmenu k lepšiemu (po materiálnej aj po psychickej stránke) – dá sa to doložiť nespočetným množstvom príkladov. V upratanom dome je radosť žiť, na upratanom pracovisku efektívnejšie pracujeme a dosahujeme lepšie výsledky. Táto kniha vám prezradí ako na to.

Prirodzene, kritérium radosti nemožno uplatniť na všetko, čo sa nachádza vo vašom pracovnom priestore. Je nutné riadiť sa pravidlami firmy, v ktorej ste zamestnaný. Prácu ovplyvňujú navyše aj rozhodnutia vašich nadriadených a kolegov. Nestačí si upratať len priestor, kde pracujeme. Práca nás bude tešiť až vtedy, keď si dáme do poriadku všetko, čo s ňou súvisí – vrátane jej nehmotných aspektov (mailov, počítačových súborov, aplikácií, pracovných úloh a harmonogramu stretnutí).

A tu sa dostáva k slovu Scott, spoluautor tejto knihy, organizačný psychológ, profesor pôsobiaci na Riceovej univerzite, popredný výskumník, ktorý sa vo svojej práci zameriava na to, čo robiť, aby vás práca tešila a napĺňala. Zaoberá sa širokým spektrom tém, okrem iného aj tým, ako dospieť k zmysluplnejšiemu a pozitívnejšiemu pracovnému životu, ako byť efektívnejší a výkonnejší a ako pristupovať k riešeniu problémov. Vo svojom bestselleri Stretch opisuje, ako využiť to, čo máme k dispozícii (schopnosti, poznatky alebo rôzne predmety), aby nás práca uspokojovala a aby sme dosahovali úspechy. Je teda popredným odborníkom na radosť z práce. Scott prispel k tejto knihe vedeckým výskumom a údajmi o upratovaní – ponúka vám praktické rady týkajúce sa upratovania nehmotných aspektov súvisiacich s prácou.

V prvej kapitole sa s vami podelíme o zopár upratovacích faktov – som si istá, že vás namotivujú. V druhej a tretej kapitole sa zameriame na to, ako si upratať pracovný priestor. Vo štvrtej až deviatej kapitole sa dozviete, ako si spraviť poriadok v počítači, v mobile, v časovom harmonograme, v rozhodovaní, v poradách a v tímoch. V desiatej kapitole vám vysvetlíme, ako znásobiť pozitívny vplyv uprataného pracovného priestoru na firmu, v ktorej ste zamestnaný. Záverečná kapitola presahuje rámec upratovania – poradím vám, ako pristupovať k práci, aby vás tešila. Pri jej písaní som čerpala z vlastnej skúsenosti a budem rada, ak vás inšpirujem.

Dúfame, že vám táto kniha poslúži ako prostriedok na dosiahnutie kariéry, ktorá vás bude tešiť a napĺňať.

1. KAPITOLA

Prečo by ste si mali poupratovať ?

Predstavte si pondelkové ráno. Prichádzate do práce. Čo vás ako prvé privíta?

Na mnohých čaká zaprataný stôl! Hŕby dokumentov, spinky, neotvorené (nevedno kedy doručené) listy, neprečítané knihy a laptop oblepený lístkami s pripomienkami. Pod stolom sa často povaľujú tašky s reklamnými predmetmi od klientov. Som si istá, že väčšina si pri pohľade na tú spúšť hlboko vzdychne a v duchu sa pýtajú, ako sa dá pri takom stole vôbec pracovať.

Aki pracovala v realitnej kancelárii. Aj ju trápil neporiadok na pracovnom stole. Hoci nebol veľký (bol asi taký široký ako rozpätie jej pliec a mala pod ním len tri zásuvky), nikdy nemohla nič nájsť. Keď sa ponáhľala na poradu, horúčkovito hľadala okuliare, pero a príslušnú zložku s dokumentmi – občas si musela materiály znovu vytlačiť, lebo sa jej ich ...

Koniec ukážky